- Ժողովրդավարության մակարդակը երբեք չի կարող լինել բավարար, բայց ամեն օր հնարավոր է բարելավել: Եթե ես վերցնեի միայն այն կուսակցությունները, որոնք կատարյալ ժողովրդավարություն ունեն Հարեւանության ծրագրում, մենք այդ հարեւանության շրջանակներում ԵԺԿ-ում ընդգրկված կուսակցություններ այսօր չէինք ունենա: Ահա թե ինչու ի սկզբանե կուսակցությունները դիտորդի կարգավիճակ են ունենում, եւ երբ նրանք արդեն դիտորդի մակարդակով համագործակցում են ԵԺԿ-ի հետ, նրանք հասկանում են այն, ինչ ես պնդում եմ ամեն օր, օրը տասը անգամ՝ իրավունքի երկիր, արդարադատության անկախություն, պայքար կոռուպցիայի դեմ. հենց դրանք են մեր արժեքների հիմքերը: Եւ մենք երբեք չենք փորձում ինչ-որ ուժ գործադրել մեր անդամ կուսակցությունների հանդեպ: Խոսքը վերաբերում է նաեւ անդամակցությանը, որը միշտ ազատ է, այսինքն՝ կուսակցությունների կամքից է բխում: Մեր դերն է այստեղ՝ նրանց օգնել՝ հասնելու այն 3 կետերին, որոնց մասին ես արդեն խոսեցի: Լինելով դիտորդներ՝ գործընկեր կուսակցությունները դառնում են մեր ընկերները: Եւ որպես ընկերներ՝ մենք լավը չենք նշում, այնքան վստահություն ունենք միմյանց հանդեպ, որ չենք խոսում ձեռքբերումներից, այլ մատնանշում ենք խնդիրները: Այսօր մենք ունեցել ենք քննարկումներ եւ նույնիսկ մտել ենք տեխնիկական մանրամասների մեջ, թե ինչպես մենք կարող ենք սկսել կամ շարունակել: Նույն կերպ երեկ ես սկսել եմ քննարկել հարցերը հասարակական կազմակերպությունների ներկայացուցիչների հետ, որոնք, բնականաբար, որեւէ քաղաքական ուժի անդամ չեն հանդիսանում: Ես դա արել եմ նաեւ Ուկրաինայում 6 ամիս առաջ: Այնտեղ ես հանդիպում եմ ունեցել 3 հ/կ-ների հետ՝ ներկայացված 3 երիտասարդ կանանց կողմից: Նրանք 1.5 ժամ քննադատում էին ե՛ւ քաղաքական գործիչներին ե՛ւ քաղաքականությունը, ես ասացի՝ տիկնայք, իրավացի եք, բայց փոխելու համար այն, ինչից դուք բողոքում եք, հաջորդ ընտրություններին դուք ներկայացնում եք ձեր թեկնածությունը: Ես չեմ ասում, թե որ կուսակցությունից, նախընտրելի է դեմոկրատական կուսակցությունից: Ես ինքս ծայրահեղականներին դեմ եմ, լինեն այդ ծայրահեղականները ձախականների շարքում, թե աջականների: Մի քանի ամիս անց՝ այդ 3 կանայք եկան Բրյուսել, նրանք ասացին՝ մենք հետեւեցինք ձեր խորհրդին եւ մենք ընտրվել ենք: Իմիջիայլոց, ընտրվել էին 3 տարբեր կուսակցություններից, որոնցից մեկը ԵԺԿ անդամ չէ: Ահա հարգանքը կանոնների նկատմամբ, եւ եթե դուք պատրաստ եք շարունակել այդ գործընթացները, մենք էլ պատրաստ ենք ձեզ օգնել: Այնպես որ, դուք՝ հայերդ, հեռու չեք, դուք արդեն իսկ կիսում եք եվրոպական արժեքները, պետք է ուղղակի դրանք կիրառել: